Град Банско е разположен в Разложката котловина, върху наносния конус на река Глазне. За името му има различни становища. Според едно то идва от думата "бан" (управител, владетел на област), а според друго - от минералните извори край близкото село Баня. В района има тракийски надгробни могили и останки от антични крепости, а североизточно от града вероятно е имало средновековно селище.

Банско се оформя като отделно селище през IX-X век от сливането на няколко околни махали. В османските регистри се споменава като Баниска. Селището се развива бурно през Възраждането, когато банскалии се захващат с търговия из Беломорието и Европа. Те превръщат Банско в процъфтяващо икономически и културно селище от градски тип с развити занаяти, търговия, просветно дело и култура.

Заради богатото си културно-историческо наследство градът има статут на уникално селище с международно значение, съхранило 200 автентични къщи от Българското възраждане, 32 архитектурни обекта, църкви, параклиси, музеи.